### Beslutninger

Forslaget blev på byrådsmødet den 14. maj 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA SF OG KF

Fremskudte indsatser på hjemløseområdet nær brugerne

SF og Konservative foreslår, at to indsatser rykker tættere på borgerne, bestående af udgående teams. Begge teams opholder sig, hvor borgerne er:

- Det ene består af et team, der har samtaler med borgerne på gadeplan og hjælper med at indstille til substitutionsbehandling både ambulant og døgnbehandling.

- Det andet består af opsøgende myndighed. Behandlerne er tilgængelige, så de bedre kan ramme borgeren, når de har overskud til at have en samtale, og har overblikket i forhold til borgerne, der opholder sig på gaden, og er opsøgende på borgere, som har det dårligt, men ikke selv rækker ud efter hjælpen. Det vil være en naturlig konsekvens af at være mere opsøgende i tilgangen.

Fremskudt substitutionsbehandling

I København er der succes med fremskudt substitutionsbehandling, både for borgerne og ansatte i kommunen. Efter fremskudt substitutionsbehandling blev etableret under [adresse] 19, er langt de fleste borgerne, som er indskrevet, blevet fastholdt i behandlingen. Det bidrager til en tryghed for borgerne, at de ikke skal opleve abstinenser i forbindelse med genopstart. Borgerne møder ikke syge og stressede op til behandling og på Væresteder, og konfliktniveauet er faldet, til glæde for både borgere og de ansatte

Borgerne er blevet mere stabile i deres fremmøde og hvilket frigiver ressourcer for kontaktpersoner og andre, der har fulgt borgeren til behandling. Med den fremskudte behandling er disse ressourcer blevet frigivet.

Teamet foreslås at være bydækkende og bestående af to socialrådgivere, to sygeplejersker og en læge. Henvendelserne til teamet sker på gadeplan, fra borgeren selv, medarbejdere i stofindtagelsesrummet, væresteder eller herberger. Lægen, der er tilknyttet teamet, vurderer klienten og ordinerer medicinen. De øvrige ansatte står for observationen i opstartsperioden. Teamet finder borgerne, hvor de opholder sig, og udleverer medicinen.

Opsøgende medarbejdere myndighed/og kontaktpersoner

Ikke alle hjemløse er ens og har ens behov. Nogle kan gøre brug af Ron Karlsen (§110 pladser), nogle er omfattet af Housing First, andre er funktionelle hjemløse og bruger måske natpladserne på [adresse]. Men fælles for dem er, at de har brug for en handleplan til, hvordan de kan komme videre, fra det sted de står lige nu.

Det lykkes også til tider og det er positivt. Ligesom den fremskudte substitutionsbehandling ville det give mening med en fremskudt myndighed på gadeplan, der kunne påbegynde handleplan og udredning på gadeplan. Det er mennesker, som dagligt kæmper for overlevelse og er ikke i stand til at overholde aftaler på et relevant kontor og indgå i et konstruktivt samarbejde med den pågældende sagsbehandler. Det kan fx være at søge hjælp til etablering, boligindstilling, kontakt til Rusmiddelcentret, deltage i møder med kommunen, hvor der ikke er behov for bisidder eller partsrepræsentation, men alene støtte til at forstå, hvad mødet handler om og komme af sted. Borgerne er ofte i tvivl om, hvem de skal kontakte, og hvor de skal henvende sig. Det kan være svært for dem at komme til møder, og det vil derfor være hensigtsmæssigt, hvis de kunne få hjælp til ansøgninger eller udredninger på gaden. En tværfaglig opsøgende indsats, ville komme de mest udsatte på gaden til gavn.

Finansiering

Vi foreslår, at ressourcerne til det fremskudte arbejde allokeres fra det nuværende myndigheds- og forebyggelsesarbejde eller at der prioriteres ressourcer til området. Tiltaget kan iværksættes i en treårig forsøgsperiode og pengene eksempelvis prioriteres fra midlerne fra de overskydende midler fra råderummet.

Johnnie Schmidt, Ester Larsen, Esmarelda Christensen, Ursula Berg og Selma Bruun (ordfører)

Sten Iversen og Ruth Mogensen (ordfører).